ಅಡಾಮ್_ಗಿಲ್‌ಕ್ರಿಸ್ಟ್
ಟೆಸ್ಟ್ ವೃತ್ತಿಯ ಆರಂಭ
ಅಡಮ್‌ ಗಿಲ್‌ಕ್ರಿಸ್ಟ್‌ ತಮ್ಮ ಟೆಸ್ಟ್ ಪಂದ್ಯ‌ದ ಪ್ರವೇಶವನ್ನು ನವೆಂಬರ್‌ 1999ರಲ್ಲಿ ಪಾಕಿಸ್ತಾನದ ವಿರುದ್ಧ ಬ್ರಿಸ್ಬೇನ್‌ನ ಗಬ್ಬಾ ಕ್ರಿಕೆಟ್‌ ಮೈದಾನದಲ್ಲಿ ಮಾಡಿದರು. ಅವರು ಆಸ್ಟ್ರೇಲಿಯ ಪರ ಆಡಿದ 381ನೆಯ ಟೆಸ್ಟ್‌ ಆಟಗಾರರೆನಿಸಿದರು. ಕಳಪೆ ಫಾರಂನಲ್ಲಿದ್ದ ಕಾಯಂ ವಿಕೆಟ್‌-ಕೀಪರ್‌ ಇಯಾನ್‌ ಹೀಲಿಯವರ ಬದಲಿಗೆ ಅಡಾಮ್‌ ಗಿಲ್‌ಕ್ರಿಸ್ಟ್‌ ಆಸ್ಟ್ರೇಲಿಯದ ತಂಡಕ್ಕೆ ಸೇರ್ಪಡೆಯಾದರು. ತಮ್ಮ ತಾಯ್ನೆಲದ ಪ್ರೇಕ್ಷಕರ ಮುಂದೆ ವಿದಾಯದ ಪಂದ್ಯವಾಡಲು ಅವಕಾಶ ನೀಡಬೇಕೆಂದು ಇಯಾನ್‌ ಹೀಲಿ ಆಯ್ಕೆದಾರ ಮಂಡಳಿಗೆ ಮನವಿಗಳನ್ನು ಮಾಡಿದ್ದರೂ, ಅವರನ್ನು ಕೈಬಿಡಲಾಯಿತು. ಅಡಾಮ್‌ ಗಿಲ್‌ಕ್ರಿಸ್ಟ್‌ ಆಸ್ಟ್ರೇಲಿಯ ಟೆಸ್ಟ್‌ ತಂಡಕ್ಕೆ ಸೇರ್ಪಡೆಯಾದದ್ದು, ಕ್ರಿಕೆಟ್‌ ಕ್ಷೇತ್ರದಲ್ಲಿ ಆಸ್ಟ್ರೇಲಿಯದ ಅದೃಷ್ಟ ಗಮನಾರ್ಹವಾಗಿ ಖುಲಾಯಿಸಲು ನಾಂದಿಯಾಯಿತು. ಈ ಹಂತದ ವರೆಗೆ, 1999ರಲ್ಲಿ ತಂಡವು ಎಂಟು ಟೆಸ್ಟ್‌ಗಳನ್ನಾಡಿ, ಮೂರು ಗೆದ್ದು, ಮೂರು ಸೋತಿತ್ತು. ಗಬ್ಬಾದಲ್ಲಿ ತಮಗೆ ದೊರೆತ ನಿರುತ್ಸಾಹದ ಸ್ವಾಗತದಿಂದ ಅಡಾಮ್‌ ಗಿಲ್‌ಕ್ರಿಸ್ಟ್‌ ವಿಚಲಿತರಾಗಲಿಲ್ಲ. ಅವರು ಐದು ಕ್ಯಾಚ್‌ ಹಿಡಿದು, ಶೇನ್‌ ವಾರ್ನ್‌ ಬೌಲಿಂಗ್‌ನಲ್ಲಿ ಅಜರ್‌ ಮಹ್ಮೂದ್‌ರನ್ನು ಸ್ಟಂಪ್‌ ಔಟ್‌ ಮಾಡಿದರು. ತಮ್ಮ ODI ಸಹವರ್ತಿ ಮಾರ್ಕ್‌ ವಾರೊಂದಿಗೆ ಬಹುತೇಕ ಜತೆಯಾಟದಲ್ಲಿ ವೇಗದ 81 ರನ್‌ ಹೊಡೆದರು. ಆಸ್ಟ್ರೇಲಿಯ ಈ ಪಂದ್ಯದಲ್ಲಿ 10 ವಿಕೆಟ್‌ಗಳ ಅಂತರದಿಂದ ನಿರಾಯಾಸದ ಜಯಗಳಿಸಿತು. ಹೋಬಾರ್ಟ್‌ನಲ್ಲಿ ನಡೆದ ತಮ್ಮ ಎರಡನೆಯ ಟೆಸ್ಟ್‌ ಪಂದ್ಯದಲ್ಲಿ ಅವರು ಅಜೇಯ 149 ರನ್‌ ಗಳಿಸಿ, ಕೈತಪ್ಪಿಹೋದಂತೆ ಕಂಡುಬಂದ ಪಂದ್ಯದಲ್ಲಿ ಆಸ್ಟ್ರೇಲಿಯವನ್ನು ಜಯದತ್ತ ಮುನ್ನಡೆಸಿದರು. ಆಸ್ಟ್ರೇಲಿಯ ಗೆಲುವಿಗೆ 369 ರನ್ ಬೆನ್ನು ಹತ್ತಿದ್ದು, ಒಂದು ಹಂತದಲ್ಲಿ 5/126 ರನ್‌ಗಳೊಂದಿಗೆ ಪ್ರಯಾಸ ಪಡುತ್ತಿದ್ದಾಗ, ಅವರು ಪಶ್ಚಿಮ ಆಸ್ಟ್ರೇಲಿಯದ ತಂಡದ ಸಹವರ್ತಿ ಜಸ್ಟಿನ್ ಲ್ಯಾಂಗರ್ ಒಂದಿಗೆ 238 ರನ್ ದಾಖಲೆಯ ಜತೆಯಾಟವಾಡಿ ಆಸ್ಟ್ರೇಲಿಯವನ್ನು ಗೆಲುವಿನ ದಡಕ್ಕೆ ಮುಟ್ಟಿಸಿದರು. ತಮ್ಮ ಆರಂಭಿಕ ಟೆಸ್ಟ್‌ ಋತುವಿನುದ್ದಕ್ಕೂ ತಮ್ಮ ಪ್ರಬಲವಾದ ಬ್ಯಾಟಿಂಗ್‌ ಮತ್ತು ವಿಕೆಟ್-ಕೀಪಿಂಗ್ ಪ್ರದರ್ಶನ ನೀಡಿದ ಅಡಾಮ್‌ ಗಿಲ್‌ಕ್ರಿಸ್ಟ್‌ ಆರು ಪಂದ್ಯಗಳಲ್ಲಿ 69.28 ಸರಾಸರಿಯಲ್ಲಿ 485 ರನ್‌ ಹೊಡೆದಿದ್ದರು. ಪಾಕಿಸ್ತಾನ ಹಾಗೂ ಭಾರತ ತಂಡಗಳ ವಿರುದ್ಧ ತಲಾ ಮೂರು ಪಂದ್ಯಗಳನ್ನಾಡಿದ್ದರು. ಭಾರತದ ವಿರುದ್ಧ ಎರಡು ಅರ್ಧಶತಕಗಳನ್ನು ಗಳಿಸಿದ್ದರು. ನಂತರ, ಆಸ್ಟ್ರೇಲಿಯ, ಪಾಕಿಸ್ತಾನ ಮತ್ತು ಭಾರತ ತಂಡಗಳನ್ನು ಒಳಗೊಂಡ ಕಾರ್ಲ್ಟನ್ ಅಂಡ್‌ ಯುನೈಟೆಡ್‌ ಸೀರೀಸ್‌ ODI ಪಂದ್ಯಗಳಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಸಾಧಾರಣ ಯಶಸ್ವಿಯಾದರು. ಮೂರು ಪಂದ್ಯಗಳ ಫೈನಲ್‌ನಲ್ಲಿ ಆಸ್ಟ್ರೇಲಿಯ ಪಾಕಿಸ್ತಾನವನ್ನು 2-0 ಅಂತರದಿಂದ ಸೋಲಿಸಿತು. ಈ ಸರಣಿಯಲ್ಲಿ ಅಡಮ್‌ ಗಿಲ್‌ಕ್ರಿಸ್ಟ್‌ 27.20 ಸರಾಸರಿಯಲ್ಲಿ 272 ರನ್‌ ಗಳಿಸಿದರು. ಆಸ್ಟ್ರೇಲಿಯ ದಿನ (26 ಜನವರಿ)ದಂದು ಭಾರತದ ವಿರುದ್ಧ ನಡೆದ ಪಂದ್ಯದಲ್ಲಿ 92 ರನ್‌ ಹೊಡೆದು 152 ರನ್‌ಗಳ ಭರ್ಜರಿ ಗೆಲುವಿಗೆ ಕಾರಣರಾದದ್ದು ಅವರ ಅತ್ಯುತ್ತಮ ಪ್ರದರ್ಶನವಾಗಿತ್ತು. ನಂತರ, ಆಸ್ಟ್ರೇಲಿಯ ತಂಡ ಕೈಗೊಂಡ ನ್ಯೂಜಿಲೆಂಡ್‌ ಪ್ರವಾಸದಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ 41.66 ಸರಾಸರಿಯಲ್ಲಿ 251 ರನ್‌ ಗಳಿಸಿದರು. ಅವರು ಕ್ರೈಸ್ಟ್‌ಚರ್ಚ್‌ನಲ್ಲಿ ನ್ಯೂಜಿಲೆಂಡ್‌ ವಿರುದ್ಧ ನಡೆದ ಪಂದ್ಯದಲ್ಲಿ 128 ರನ್‌ ಹೊಡೆದದ್ದು ಗಮನ ಸೆಳೆಯಿತು. ಅದರಿಂದ ಆಸ್ಟ್ರೇಲಿಯ ಹೊಸ ರಾಷ್ಟ್ರೀಯ ದಾಖಲೆಯ ಸ್ಕೋರ್ 6/349 ಗಳಿಸಲು ಕಾರಣವಾಯಿತು. ಸರಣಿಯ ಎರಡು ಪಂದ್ಯಗಳಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಪಂದ್ಯದ ಪುರುಷೋತ್ತಮರೆಂದು ಹೆಸರಿಸಲಾಯಿತು. 2000ದಲ್ಲಿ ನ್ಯೂಜಿಲೆಂಡ್‌ ವಿರುದ್ಧ ನಡೆದ ಮೂರನೆಯ ಕ್ರಿಕೆಟ್‌ ಟೆಸ್ಟ್ ಪಂದ್ಯದಲ್ಲಿ ಅಡಾಮ್ ಗಿಲ್‌ಕ್ರಿಸ್ಟ್‌ ಆಸ್ಟ್ರೇಲಿಯ ವಿಕೆಟ್‌-ಕೀಪರ್‌ ಆಗಿ ಮೂರನೆಯ ಅತ್ಯುತ್ತಮ ಟೆಸ್ಟ್ ಸಾಧನೆ ಮತ್ತು ಆಸ್ಟ್ರೇಲಿಯನ್‌ ಆಗಿ ಅತ್ಯುತ್ತಮ ಸಾಧನೆ ಮಾಡಿದರು. ಈ ಪಂದ್ಯದಲ್ಲಿ ಅವರು ಹತ್ತು ಕ್ಯಾಚ್‌ಗಳನ್ನು ಹಿಡಿಯುವ ಮೂಲಕ ಈ ಸಾಧನೆ ಮಾಡಿದರು. ಅಡಾಮ್‌ ಗಿಲ್‌ಕ್ರಿಸ್ಟ್‌ರ ಬ್ಯಾಟಿಂಗ್‌ ಸಾಧಾರಣವಿದ್ದರೂ (36.00 ಸರಾಸರಿಯಲ್ಲಿ 144 ರನ್‌ಗಳು), ಆಸ್ಟ್ರೇಲಿಯ 3-0ಯಲ್ಲಿ ಪೂರ್ಣ ಗುಡಿಸಿಹಾಕಿತು. ದಕ್ಷಿಣ ಆಫ್ರಿಕಾದ ವಿರುದ್ಧ ಎರಡು ಸ್ವದೇಶಿ ಮತ್ತು ಸ್ವದೇಶದಿಂದ ದೂರದ ODI ಸರಣಿಗಳಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಬ್ಯಾಟಿಂಗ್‌ ಕಣ್ಣು ಕುಕ್ಕುವಂತಿರಲಿಲ್ಲ. ಅವರು 26.66 ಸರಾಸರಿಯಲ್ಲಿ 170 ರನ್‌ ಗಳಿಸಿದರು. ಆರು ಪಂದ್ಯಗಳಲ್ಲಿ ದಕ್ಷಿಣ ಆಫ್ರಿಕಾ ಮೂರಲ್ಲಿ ಜಯಗಳಿಸಿತು. ಒಂದು ಪಂದ್ಯ ಟೈ ಆಯಿತು. ಆ ವರ್ಷದ ಅಪರಾರ್ಧದಲ್ಲಿ, ಆಸ್ಟ್ರೇಲಿಯ ತಂಡದ ಉಪನಾಯಕ ಪಟ್ಟವನ್ನು ಶೇನ್ ವಾರ್ನ್ ಬದಲಿಗೆ ಅಡಾಮ್‌ ಗಿಲ್‌ಕ್ರಿಸ್ಟ್‌ಗೆ ಹಸ್ತಾಂತರಿಸಲಾಯಿತು. ಹದಿಹರೆಯದ ಹುಡುಗರೊಂದಿಗೆ ಜಗಳ, ಬ್ರಿಟಿಷ್‌ ದಾದಿಯೊಬ್ಬಳ ಜತೆ ಲೈಂಗಿಕ ಹಗರಣ ಸೇರಿದಂತೆ ಮೈದಾನದಾಚೆಯ ಅನೇಕ ವಿವಾದಗಳ ಸುಳಿಯಲ್ಲಿ ಶೇನ್ ವಾರ್ನ್ ಸಿಲುಕಿದ್ದರು. 2000-01 ಋತುವಿನಲ್ಲಿ ವೆಸ್ಟ್‌ ಇಂಡೀಸ್‌ ತಂಡವು ಆಸ್ಟ್ರೇಲಿಯ ಪ್ರವಾಸದ ಮಾಡಿತು. ಅಡಾಮ್‌ ಗಿಲ್‌ಕ್ರಿಸ್ಟ್‌ ವೆಸ್ಟರ್ನ್‌ ಆಸ್ಟ್ರೇಲಿಯ ಪರ ಆಡಿ ಸತತ ಪ್ರಥಮ ದರ್ಜೆಯ ಶತಕಗಳನ್ನು ಹೊಡೆದರು. ಅಡೆಲೈಡ್‌ನ ಮೂರನೇ ಟೆಸ್ಟ್‌ನಲ್ಲಿ ಗಾಯಗೊಂಡ ಸ್ಟೀವ್ ವಾ ಬದಲಿಗೆ ಪ್ರಥಮ ಬಾರಿಗೆ ಅವರು ಟೆಸ್ಟ್ ತಂಡದ ನಾಯಕತ್ವ ವಹಿಸಿದರು. ಈ ಪಂದ್ಯದಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಕೇವಲ 9 ಮತ್ತು ಅಜೇಯ 10 ರನ್‌ ಗಳಿಸಿದರಷ್ಟೆ. ಆದರೆ, ಕೊಲಿನ್‌ ಮಿಲ್ಲರ್‌ ಪಂದ್ಯದಲ್ಲಿ ಹತ್ತು ವಿಕೆಟ್‌ ಗಳಿಸಿದ ಕಾರಣ, ಆಸ್ಟ್ರೇಲಿಯ ತಂಡಕ್ಕೆ ಐದು ವಿಕೆಟ್‌ಗಳ ಹೋರಾಟದ ಗೆಲುವು ಲಭಿಸಿತು. ಅಡಾಮ್‌ ಗಿಲ್‌ಕ್ರಿಸ್ಟ್‌ 'ಇದು ನನ್ನ ವೃತ್ತಿಯ ಅತ್ಯಂತ ಹೆಮ್ಮೆಯ ಕ್ಷಣ' ಎಂದು ಈ ಪಂದ್ಯವನ್ನು ಬಣ್ಣಿಸಿದರು. ನಾಲ್ಕನೆಯ ಮತ್ತು ಐದನೆಯ ಟೆಸ್ಟ್‌ಗಳಿಗೆ ಸ್ಟೀವ್‌ ವಾ ವಾಪಸಾಗಿ ನಾಯಕತ್ವ ವಹಿಸಿಕೊಂಡರು. ಆಸ್ಟ್ರೇಲಿಯ 5-0ಯಲ್ಲಿ ಸರಣಿಯನ್ನು ಗುಡಿಸಿಹಾಕಿ ಜಯಭೇರಿ ಬಾರಿಸಿತು. ಈ ಸರಣಿಯಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ 48.20 ಸರಾಸರಿಯಲ್ಲಿ 241 ರನ್‌ ಗಳಿಸಿದರು. ಇದರಲ್ಲಿ ಎರಡು ಅರ್ಧ ಶತಕಗಳಿದ್ದವು. ಇದರ ನಂತರದ ODI ಪಂದ್ಯಾವಳಿಯಲ್ಲಿ, ಆಸ್ಟ್ರೇಲಿಯ ಹತ್ತೂ ಪಂದ್ಯಗಳಲ್ಲಿ ಜಯಗಳಿಸಿತು. ಅಡಾಮ್‌ ಗಿಲ್‌ಕ್ರಿಸ್ಟ್‌ 36.22 ಸರಾಸರಿಯಲ್ಲಿ 326 ರನ್‌ ಗಳಿಸಿದರು. ಈ ಹಂತದ ವರೆಗೆ, ಅಡಾಮ್‌ ಗಿಲ್‌ಕ್ರಿಸ್ಟ್‌ 14 ಟೆಸ್ಟ್‌ಗಳಲ್ಲಿ ಆಡಿದ್ದರು. ಎಲ್ಲವೂ ಆಸ್ಟ್ರೇಲಿಯದಲ್ಲೇ ಆಡಿದ್ದು, ಆಸ್ಟ್ರೇಲಿಯಾ ಎಲ್ಲಾ ಪಂದ್ಯಗಳಲ್ಲೂ ಜಯಗಳಿಸಿತ್ತು. ಸತತವಾಗಿ 15 ಟೆಸ್ಟ್ ಜಯಗಳನ್ನು ಕಂಡ ಆಸ್ಟ್ರೇಲಿಯ ಭಾರತದ ಪ್ರವಾಸದಲ್ಲಿ ತೀವ್ರ ಸವಾಲು ಎದುರಿಸಿತು. ಏಕೆಂದರೆ 1969-70ರಿಂದೀಚೆಗೆ ಭಾರತದ ನೆಲದಲ್ಲಿ ಆಸ್ಟ್ರೇಲಿಯ ಟೆಸ್ಟ್‌ ಸರಣಿಯನ್ನು ಗೆದ್ದಿರಲಿಲ್ಲ. ಮುಂಬಯಿಯಲ್ಲಿ ನಡೆದ ಮೊದಲ ಟೆಸ್ಟ್‌ ಪಂದ್ಯದಲ್ಲಿ ಆಸ್ಟ್ರೇಲಿಯದ ಈ ಅಭಿಯಾನವು ನಿಂತುಹೋಗುವ ಅಪಾಯದಲ್ಲಿತ್ತು. ಭಾರತದ ಮೊದಲ ಇನ್ನಿಂಗ್ಸ್‌‌ ಸ್ಕೋರ್‌ 171ಕ್ಕೆ ಪ್ರತಿಯಾಗಿ ಆಸ್ಟ್ರೇಲಿಯಾ 99ಕ್ಕೆ ಐದು ವಿಕೆಟ್‌ ಕಳೆದುಕೊಂಡು ದುಃಸ್ಥಿತಿಯಲ್ಲಿತ್ತು. ಆಗ ಅಡಾಮ್‌ ಗಿಲ್‌ಕ್ರಿಸ್ಟ್‌ ಕ್ರೀಸ್‌ಗೆ ಆಗಮಿಸಿದರು. ಅವರು ಭಾರತದ ಬೌಲರ್‌ಗಳ ವಿರುದ್ಧ ಉಗ್ರ ಪ್ರತಿದಾಳಿ ಮಾಡಿ, ಕೇವಲ 112 ಚೆಂಡುಗಳಲ್ಲಿ 122 ರನ್‌ ಚಚ್ಚಿದರು. ಕೇವಲ 32 ಓವರ್‌ಗಳಲ್ಲಿ ಮ್ಯಾಥ್ಯೂ ಹೇಡನ್‌ರೊಂದಿಗೆ 197 ರನ್‌ಗಳ ಜೊತೆಯಾಟಕ್ಕೆ ಕೊಡುಗೆ ನೀಡಿದರು. ಇದು ಆಸ್ಟ್ರೇಲಿಯ ಪರ ಪಂದ್ಯವು ವಾಲುವಂತೆ ಮಾಡಿ, ಆಸ್ಟ್ರೇಲಿಯ 349ರ ಗಡಿಯನ್ನು ತಲುಪಿತು. ಅಡಾಮ್‌ ಗಿಲ್‌ಕ್ರಿಸ್ಟ್‌ ಆರು ಕ್ಯಾಚ್‌ಗಳನ್ನು ಹಿಡಿದು,ಆಸ್ಟ್ರೇಲಿಯ ಹತ್ತು ವಿಕೆಟ್‌ಗಳ ಭರ್ಜರಿ ಗೆಲುವು ಸಾಧಿಸಿ ಗಿಲ್‌ಕ್ರಿಸ್ಟ್ ಪಂದ್ಯ ಪುರುಷೋತ್ತಮ ಪ್ರಶಸ್ತಿ ಪಡೆದರು. ಇದು ಆಸ್ಟ್ರೇಲಿಯ ಸತತ ಟೆಸ್ಟ್‌ ಗೆಲುವಿನ ವಿಶ್ವದಾಖಲೆಯನ್ನು 16ಕ್ಕೆ ವಿಸ್ತರಿಸಿತು. ಇದರ ನಂತರ ಅಡಾಮ್‌ ಗಿಲ್‌ಕ್ರಿಸ್ಟ್‌ರ ಬ್ಯಾಟಿಂಗ್ ಲಯ ಕೆಲವು ಸಮಯ ಕುಂಠಿತಗೊಂಡಿತು; ಕೋಲ್ಕತ್ತಾದಲ್ಲಿ ನಡೆದ ಎರಡನೆಯ ಟೆಸ್ಟ್‌ ಪಂದ್ಯದ ಎರಡೂ ಇನ್ನಿಂಗ್ಸ್‌ನಲ್ಲಿ ಅಪರೂಪದ ಕಿಂಗ್ ಪೇರ್‌ (ಒಂದೇ ಟೆಸ್ಟ್‌ ಪಂದ್ಯದ ಎರಡೂ ಇನ್ನಿಂಗ್ಸ್‌ನಲ್ಲಿ ಮೊದಲ ಚೆಂಡಿನಲ್ಲೇ ಸೊನ್ನೆ ರನ್‌ಗೆ ಔಟ್‌ ಆಗುವುದು) ಹಾಗೂ ಚೆನ್ನೈನಲ್ಲಿ ನಡೆದ ಮೂರನೆಯ ಟೆಸ್ಟ್‌ನ ಎರಡೂ ಇನ್ನಿಂಗ್ಸ್‌ಗಳಲ್ಲಿ ಕೇವಲ ಎರಡು ರನ್‌ಗಳು ಲಭಿಸಿದವು. ಕೊನೆಯ ಎರಡು ಟೆಸ್ಟ್‌ ಪಂದ್ಯಗಳಲ್ಲಿ ಸತತ ನಾಲ್ಕು ಬಾರಿ LBW (ಎಲ್‌ಬಿಡಬ್ಲ್ಯೂ) ಆದರು; ಇದರಲ್ಲಿ ಹರ್ಭಜನ್‌ ಸಿಂಗ್‌ಗೆ ಮೂರು ಬಾರಿ. ಹರ್ಭಜನ್‌ ಸರಣಿಯಲ್ಲಿ 32 ವಿಕೆಟ್‌ ಗಳಿಸಿ, ಆಸ್ಟೇಲಿಯ 2-1ರಿಂದ ಸರಣಿ ಸೋಲುವ ಮೂಲಕ ಆಸ್ಟ್ರೇಲಿಯದ ಟೆಸ್ಟ್ ಗೆಲುವಿನ ಅಭಿಯಾನ ಅಂತ್ಯಗೊಂಡಿತು. ನಂತರ ನಡೆದ ODIಗಳ ಸರಣಿಯಲ್ಲಿ ಇವರ ಏಕದಿನ ಪಂದ್ಯದ ಲಯವು ದೃಢವಾಗಿಯೇ ಉಳಿದು, 43.00 ಸರಾಸರಿಯಲ್ಲಿ 172 ರನ್‌ ಗಳಿಸಿದರು. ಆಸ್ಟ್ರೇಲಿಯ ಸರಣಿಯಲ್ಲಿ 3-2 ಅಂತರದಿಂದ ಜಯಗಳಿಸಿ ಪ್ರತಿಏಟು ನೀಡಿತು. ಈ ಸರಣಿಯಲ್ಲಿ, ಅವರು ಮೊದಲ ಬಾರಿ ODIದಲ್ಲಿ ನಾಯಕತ್ವ ವಹಿಸಿ, ಆಸ್ಟ್ರೇಲಿಯ ಅವರ ನಾಯಕತ್ವದಲ್ಲಿ ನಡೆದ ಮೂರೂ ಪಂದ್ಯಗಳನ್ನು ಗೆದ್ದಿತು.